ELŐTERJESZTÉS

**a Gazdasági és Jogi Bizottság 2022. május 23-i ülésére**

**Javaslat Szombathely Megyei Jogú Város Önkormányzata és Polgármesteri Hivatala**

**Közös Közbeszerzési Szabályzatának módosítására valamint az  Intézményi Versenyszabályzat hatályon kívül helyezésére**

Tájékoztatom a Tisztelt Bizottságot, hogy a közbeszerzésekrőlszóló 2015. évi CXLIII. törvény (a továbbiakban: Kbt.) 27.§ rendelkezéseire tekintettel Szombathely Megyei Jogú Város Önkormányzata és Polgármesteri Hivatala hatályos Közös Közbeszerzési Szabályzatában foglaltak szerint a közbeszerzési bíráló bizottság zárt ülés tart és főszabály szerint határozatait ülésein, személyes szavazás útján hozza.

A katasztrófavédelemről és a hozzá kapcsolódó egyes törvények módosításáról szóló 2011.évi CXXVIII. törvény 46.§ (4) bekezdésére valamint a koronavírus megelőzése érdekében a Kormány által hozott veszélyhelyzet kihirdetéséről szóló 40/2020.(III.11.) Korm. rendeletre tekintettel az 1/2020.(III.17.) Polgármesteri Döntés alapján 2020. március 17. napjától a Közbeszerzési Szabályzat akként változott, hogy a kihirdetett veszélyhelyzet esetén a közbeszerzési bíráló bizottság határozatait távszavazás útján hozza meg.

Ezen időponttól a közbeszerzési bíráló bizottság határozatait távszavazás útján hozta meg, amely a közbeszerzési eljárások lefolytatásának hatékonyabb, rugalmasabb lefolytatását és a közbeszerzési határidők pontos betartását eredményezte, biztosította.

A távszavazás részletes szabályait a közbeszerzési bíráló bizottság ügyrendjében határozta meg.

Javaslom, hogy 2022. június 1. napjától a távszavazás lehetősége ne csak kivételes esetben álljon fenn, hanem a szabályzat módosításával a közbeszerzési bíráló bizottság elnökének indítványára, a bizottság zárt ülésein online (távszavazás) vagy személyes jelenlét útján hozza meg határozatait.

Jelen módosítással egyidejűleg a szabályzatban átvezetésre kerültek a Szervezeti és Működési Szabályzat Polgármesteri Hivatal szervezeti struktúráját érintő osztály/iroda megnevezéseinek változásai valamint a Kbt. szabályzatot érintő módosításai is.

A módosított szabályzat az előterjesztés mellékletét képezi, melyben a változásokat vastagonszedett betűtípussal emeltük ki.

Tájékoztatom a Tisztelt Bizottságot, hogy a szabályzatok felülvizsgálata során megállapítottam, hogy a 2011. június 30. napján aláírt, és 2011.július 15. napján hatályba lépett Szombathely Megyei Jogú Város által alapított és fenntartott költségvetési szervek versenyszabályzatának hatályon kívül helyezéséről gondoskodni kell az Áht. 3.§  (3) bekezdés e) pontja valamint a 368/2011. (XII. 31.) Korm. rendelet 13.§ (2) bekezdés b) pontjára tekintettel.

„A költségvetési szerv vezetője belső szabályzatban rendezi a működéséhez kapcsolódó, a költségvetési szerv előirányzatait terhelő pénzügyi kihatással bíró, jogszabályban nem szabályozott kérdéseket, így különösen

b) a beszerzések lebonyolításával kapcsolatos eljárásrendet,”

Mindezen jogszabályi kitételekből következik, hogy a kérdéses szabályzatot a költségvetési szerv vezetőjének kell megalkotnia.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2022. május „ ”**

**/: Dr. Nemény András:/**

**Határozati javaslat**

**…../2022. (V. 23.) GJB. számú határozat**

A Gazdasági és Jogi Bizottság Szombathely Megyei Jogú Város Önkormányzata és Polgármesteri Hivatala Közös Közbeszerzési Szabályzatának módosítására és az  Intézményi Versenyszabályzat hatályon kívül helyezésére vonatkozó előterjesztést, valamint annak mellékletét megtárgyalta, és azt az SZMSZ 51.§(4) bekezdés 15. pontja alapján az előterjesztés szerinti tartalommal javasolja a Közgyűlésnek elfogadásra.

**Felelős:** Bokányi Adrienn, a Bizottság elnöke

(végrehajtásért: Kalmár Ervin, a Városüzemeltetési Osztály vezetője)

**Határidő:** Közgyűlés 2022.május 26-i ülése